
Elidegeníthető-elidegeníthetetlen birtokviszony kifejezése a magyarban - ómagyar kori korpuszvizsgálat

Kulcsszavak: birtokos szerkezet, elidegeníthető, elidegeníthetetlen, korpuszvizsgálat, ómagyar kor,
A magyarban a birtok elidegeníthetősége nem játszik szerepet a birtokviszony kifejezésében (vö. Péter feje/autója/lova/anyja), ugyanakkor vannak olyan melléknévképzőink, amelyek kvázi birtokos szerkezetekben is megjelenhetnek, s ezek esetében az elidegeníthetőség motiváló tényező.
A témakör szinkrón vizsgálatával már többen foglalkoztak, köztük KIEFER FERENC (1998) és SCHIRM ANITA (2005), így jómagam történeti szempontból közelítettem meg a kérdést. Kutatásomban az elidegeníthetőség ómagyar kori meglétét vizsgálom, a Magyar Generatív Történeti Szintaxis oldalán elérhető Apor, Bécsi, Birk és Bod-kódexek digitalizált szövegeiben. A nyelvemlékekből manuálisan kigyűjtöttem azokat a két-, illetve háromtagú jelzős szerkezeteket, amelyek -(V)s, valamint -(j)ú/-(j)ű szuffixumok segítségével konstruálódtak meg. Ezt követően általam választott szakirodalmak alapján kritériumokat szabtam meg, s azokat figyelembe véve eldöntöttem, eredményeznek-e ezek a szerkezetek valódi birtokviszonyt vagy sem. Az egyes példákat morfológiai, szintaktikai, és szemantikai kritériumok alapján vizsgáltam.



